2.  ปัจจัยความเสี่ยง

บริษัทฯ ตระหนักถึงความสำคัญในการพัฒนาระบบการบริหารจัดการภายในองค์กร
โดยได้กำหนดให้มีนโยบายด้านการบริหารความเสี่ยง การอบรมสร้างความรู้
ความเข้าใจแก่คณะผู้บริหารเพื่อให้สามารถประยุกต์ใช้ในการบริหารงานได้อย่างมีประสิทธิภาพ
ตลอดจนการกำหนดให้มีคณะทำงานด้านการบริหารความเสี่ยง
และรายงานผลการปฏิบัติงานต่อคณะกรรมการบริษัทเป็นประจำทุกไตรมาส

1 ความเสี่ยงด้านต้นทุนการก่อสร้าง

จากสถานการณ์อุทกภัยปี 2554 ที่ผ่านมา
ทำให้ราคาวัสดุก่อสร้างมีการปรับตัวสูงขึ้นเนื่องจากผู้ประกอบการผลิตวัสดุก่อสร้างได้รับความเสียหาย
กระบวนการผลิตวัสดุก่อสร้างถูกชะงักและบางรายเกิดการขาดแคลน
ในขณะที่วัสดุก่อสร้างถือเป็นต้นทุนหลักในธุรกิจพัฒนาอสังหาริมทรัพย์ และบริษัทฯ
จำเป็นต้องควบคุมคุณภาพให้เป็นไปตามมาตรฐาน โดยไม่มีการทำสัญญาซื้อขายวัสดุก่อสร้างล่วงหน้า
ทำให้บริษัทฯมีความเสี่ยงจากการผันผวนของราคาวัสดุก่อสร้าง ส่งผลกระทบต่อต้นทุนการก่อสร้าง
และความสามารถในการทำกำไรของบริษัท

บริษัทฯ
ได้วางมาตรการในการป้องกันปัญหาต้นทุนการก่อสร้างในระยะยาวโดยการพัฒนาระบบโครงสร้างสำเร็จรูป
(Prefab) การเพิ่มประสิทธิภาพในการบริหารต้นทุนค่าก่อสร้าง เช่น
การวางแผนบริหารและพัฒนาโครงการให้เหมาะสมกับภาวะตลาดและความต้องการของลูกค้า
การวางแผนความต้องการใช้วัสดุก่อสร้าง (Material Requirement Planning)
การหาวัสดุทดแทนที่มีคุณภาพเทียบเท่าอย่างมีระบบ นอกจากนี้บริษัทฯ
ยังถือได้ว่าเป็นผู้ประกอบการที่มีขนาดใหญ่ทำให้มีอำนาจในการต่อรองด้านราคาและปริมาณกับผู้จำหน่ายวัสดุก่อสร้างได้

2.  ความเสี่ยงด้านการขาดแคลนผู้รับเหมา

บริษัทฯ ทำการว่าจ้างผู้รับเหมาก่อสร้างขนาดกลาง และขนาดเล็กในการก่อสร้างโครงการต่าง ๆ
ของบริษัท โดยมีขั้นตอนการปฏิบัติงานในการจัดจ้างผู้รับเหมาอย่างชัดเจนตามที่ระบบมาตรฐาน ISO
เพื่อให้มั่นใจว่าผู้รับเหมางานก่อสร้างต่างๆ จะสามารถทำการก่อสร้างงานได้คุณภาพมาตรฐาน

อย่างไรก็ตาม เนื่องจากธุรกิจพัฒนาอสังหาริมทรัพย์ขยายตัวมากขึ้น ประกอบกับบริษัทฯ
มีนโยบายในการเปิดโครงการใหม่ อาจจะก่อให้เกิดภาวะขาดแคลนผู้รับเหมาได้ในอนาคต
และเพื่อลดความเสี่ยงดังกล่าว บริษัทฯ
ได้จัดทำทะเบียนบัญชีรายชื่อและทะเบียนประวัติของผู้รับเหมางานอาคารที่ผ่านกระบวนการพิจารณาคุณสมบัติตามที่กำหนดมาตรฐานไว้ทั้งหมด
ซึ่งมีถึง 62 ราย ขณะที่ปัจจุบันมีผู้รับเหมางานอาคาร (Contractors) ที่รับงานอยู่ทั้งสิ้น 36 ราย
เพียงพอต่อความต้องการ และส่วนใหญ่เป็นผู้รับเหมาที่ผ่านการทำงานกับบริษัทมาเป็นระยะเวลาหนึ่ง
ซึ่งหากบริษัทฯ มีการเพิ่มโครงการใหม่ๆ ในอนาคต จะสามารถดำเนินการจ้างผู้รับเหมาเพิ่มได้
รวมถึงจัดให้มีการอบรมเพิ่มทักษะความรู้ให้ผู้รับเหมา เพื่อสร้างความสัมพันธ์ที่ดี
และเป็นการพัฒนาทักษะความรู้ความสามารถในงานก่อสร้างอีกด้วย

3.  ความเสี่ยงจากการประกอบธุรกิจ (บ้านพร้อมอยู่ บ้านสั่งสร้าง และบ้านสร้างก่อนขาย)

บริษัทฯ เพิ่มศักยภาพในการตอบสนองความต้องการของลูกค้าโดยการสร้างบ้านพร้อมอยู่ (Pre –
Built) บ้านสร้างก่อนขาย (Semi – Prebuilt) และบ้านสั่งสร้าง (Pre – Sales)
ซึ่งปัจจุบันมีสัดส่วนการขายอยู่ที่ร้อยละ 55 ร้อยละ 29 และร้อยละ 16 ตามลำดับ

การประกอบธุรกิจสำหรับการสร้างบ้านพร้อมอยู่ต้องใช้เงินทุนหมุนเวียนมาก บริษัทฯ
จะยังไม่ได้รับเงินจากลูกค้าในระหว่างก่อสร้าง ก่อให้เกิดภาระต้นทุนในรูปของต้นทุนการพัฒนาที่ดิน
และต้นทุนสินค้าคงเหลือในปริมาณสูง มีผลต่อสภาพคล่อง และความสามารถในการทำกำไร
หากบริษัทฯไม่สามารถขายบ้านพร้อมอยู่ได้ภายในระยะเวลาที่วางแผน

อย่างไรก็ตาม ในการดำเนินการพัฒนาโครงการบ้านพร้อมอยู่ บริษัทฯ
ได้ทำการวิเคราะห์สภาพตลาดและความต้องการของลูกค้าในด้านต่างๆ เช่น ทำเลที่ตั้ง แบบบ้าน
ขนาดของบ้าน ตลอดจนแบ่งการพัฒนาโครงการเป็นรายเฟส
ทำให้มั่นใจได้ว่าสามารถพัฒนาโครงการบ้านพร้อมอยู่ได้ตรงกับความต้องการของลูกค้า
และภายในระยะเวลาที่กำหนด

สำหรับบ้านสั่งสร้างและบ้านสร้างก่อนขาย บริษัทฯ
สามารถนำเงินค่างวดที่ได้รับจากลูกค้ามาใช้เป็นเงินทุนหมุนเวียนได้ แต่บริษัทฯ
จะมีความเสี่ยงด้านการควบคุมต้นทุนการก่อสร้าง เนื่องจากบริษัทฯ
จะตั้งราคาขายบ้านก่อนเริ่มการก่อสร้าง ดังนั้น
หากต้นทุนการก่อสร้างปรับตัวสูงขึ้นก็อาจจะส่งผลกระทบต่ออัตรากำไรขั้นต้นของบริษัทฯ

อย่างไรก็ตาม บริษัทฯ มีนโยบายในการทำสัญญาก่อสร้างแบบเบ็ดเสร็จ (Turnkey
construction contract) กับผู้รับเหมา โดยบริษัทจะซื้อเฉพาะวัสดุก่อสร้างหลักบางรายการ
ซึ่งคิดเป็นสัดส่วนประมาณร้อยละ 30 ของปริมาณวัสดุก่อสร้างที่ต้องใช้ทั้งหมด ทำให้บริษัทฯ
สามารถควบคุมต้นทุนการก่อสร้างบ้านได้อย่างมีประสิทธิภาพ

4.  ความเสี่ยงจากการที่บริษัทมีกลุ่มผู้ถือหุ้นรายใหญ่ถือหุ้นมากกว่าร้อยละ 75

บริษัท ณ วันที่ 30 ธันวาคม 2554 บริษัทฯ มีกลุ่มผู้ถือหุ้นรายใหญ่คือ กลุ่มตันฑเทอดธรรม
ถือหุ้นในบริษัทคิดเป็นร้อยละ 76.31 ของจำนวนหุ้นที่จำหน่ายได้แล้วทั้งหมด
(รายละเอียดปรากฏในหัวข้อเรื่องโครงสร้างเงินทุน) ซึ่งเป็นสัดส่วนการถือหุ้นที่มากกว่า 3 ใน 4
ทำให้กลุ่มผู้ถือหุ้นดังกล่าวมีอำนาจในการควบคุมบริษัทฯ
และมีอิทธิพลต่อการตัดสินใจของบริษัทในทุกเรื่องที่ต้องได้รับอนุมัติจากที่ประชุมผู้ถือหุ้น

อย่างไรก็ตาม บริษัทฯ
มีการกำหนดโครงสร้างการจัดการเพื่อให้เกิดการถ่วงดุลและสอบทานการบริหารงานอย่างเหมาะสม
ประกอบด้วย คณะกรรมการบริษัท คณะกรรมการบริหาร กรรมการอิสระ คณะกรรมการตรวจสอบ
คณะกรรมการสรรหา และคณะพิจารณาค่าตอบแทน นอกจากนี้
ในกรณีเข้าทำรายการที่เกี่ยวโยงกับกรรมการ ผู้ถือหุ้นรายใหญ่ และผู้มีอำนาจควบคุม
รวมถึงบุคคลที่อาจมีความขัดแย้ง บุคคลดังกล่าวจะไม่มีสิทธิออกเสียงในการอนุมัติรายการดังกล่าว

5.  ความเสี่ยงจากภัยธรรมชาติอุทกภัย

จากภาวะอุทกภัยในปี 2554
ทำให้ผู้บริโภคมีการปรับเปลี่ยนพฤติกรรมในการตัดสินใจเลือกซื้อที่อยู่อาศัย
โดยจะให้ความสำคัญในโครงการประเภทแนวสูงมากขึ้น
ประเภทแนวราบในทำเลที่ไม่มีความเสี่ยงต่อการเกิดอุทกภัย หรือได้รับผลกระทบน้อย
ใกล้แหล่งสาธารณูปโภค เช่น ห้างสรรพสินค้า โรงพยาบาล ถนนสายหลัก
หรือตามแนวรถไฟฟ้านนส่งมวลชน รวมทั้งโครงการที่มีมาตรการที่ดีในการป้องกัน ดูแล
ช่วยเหลือลูกบ้าน

เพื่อเป็นการกระจายความเสี่ยงจากเหตุการณ์ดังกล่าว
บริษัทฯได้กำหนดกลยุทธ์ในการกระจายการเปิดโครงการใหม่ประเภทแนวสูง
และกระจายโครงการใหม่ในทำเลอื่นๆ ที่มีศักยภาพมากขึ้น เช่น พัทยา เป็นต้น
การสรรหาที่ดินใหม่บนทำเลที่ไม่มีความเสี่ยงต่ออุทกภัยเพื่อรองรับการขยายโครงการในอนาคต
ตลอดจนการปรับปรุงคุณภาพที่ดินให้ดีขึ้น เช่น การถมแปลงที่ดินให้สูงขึ้น
การจัดเตรียมระบบระบายน้ำที่มีประสิทธิภาพ
ตลอดจนมาตราการในการรองรับกรณีฉุกเฉินหากเกิดเหตุการณ์ดังกล่าว ทั้งนี้
เพื่อสร้างความเชื่อมั่นและดูแลคุณภาพชีวิตของลูกบ้านโครงการ และต่อลูกค้าใหม่